(Foto captura video)

„Greva lui Mandachi” nu mai este o simplă provocare pe rețelele sociale. Inițiată de către omul de afaceri sucevean Ștefan Mandachi ca o „leapșă” către cunoscuții lui, „greva pentru autostrăzi” atrage tot mai mulți adepți. Pe 15 martie, la ora 15, timp de 15 minute mai multe companii anunță că vor întrerupe munca, în semn de protest față de lipsa de interes a Guvernului față de infrastructură, în general, și față de Autostrada Moldova, în particular.

Campania lui Ștefan Mandachi pentru Autostrada Moldova continuă, astfel, cu o nouă acțiune, după ce omul de afaceri a împânzit țara cu milioane de afișe pe care a scris „România vrea autostrăzi”.

Aflați și:

„Suspend activitatea celor 40 de restaurante”

Ștefan Mandachi e un om nemulțumit și frustat. S-a săturat să-și piardă zile din viață într-o țară fără autostrăzi. S-a săturat de promisiuni. Și acum, o nouă „provocare”, rostogolită de 3 zile în mediul online: „În data de 15 martie, pentru 15 minute, începând cu ora 15, eu suspend activitatea celor 40 de restaurante. Pentru autostrăzi, fii solidar. Provoacă măcar trei persoane să își întrerupă activitatea”.

Este protestul inițiat de antreprenorul sucevean Ștefan Mandachi, nemulțumit de lipsa autostrăzilor în țară și mai ales în regiunea Moldovei. Ștefan Mandachi a lansat provocarea către trei oameni de afaceri. Ștefan Mandachi a cerut ca Viorel Cataramă, Gigi Becali și Ion Țiriac să i se alăture. Pe 15 martie, la Suceava, omul de afaceri va dezveli „monumentul autostrăzii”.

Viorel Cataramă și Camelia Șucu la greva lui Mandachi

E miercuri, a treia zi de la lansarea provocării. Câte răspunsuri a primit? „Sunt enorm de multe, sunt zeci de mii, nu le mai țin rândul”, răspunde Ștefan Mandachi. Unele mesaje îi vin direct, altele pe rețelele de socializare și multe prin intermediul presei. Provocarea lansată de omul de afaceri sucevean a ajuns să fie una națională. România ar putea intra în grevă națională pentru 15 minute.

Sunt oameni obișnuiți cei care i s-au alăturat, dar și personalități din diferite domenii. Și pentru prima dată, oameni de afaceri anunță că se alătură protestului.

Viorel Cataramă a anunțat pe rețeaua de socializare că cei 1000 de angajați ai săi vor opri lucrul pe 15 martie: „Răspund bucuros la provocarea lui Ștefan Mandachi pentru autostradă. Pe 15 martie voi fi la Suceava, iar la ora 15:00 cei 1.000 de angajați ai firmelor mele își vor întrerupe activitățile pentru 15 minute. Îi provoc pe antreprenorii Dumitru Balan - Botoșani, Adrian Ioan Marginean - Cluj-Napoca și Daniel Costaș - Oradea să se alăture #şîeu vreau autostrăzi în România, vă invit să faceți la fel!" Și nu e singurul.

Camelia Şucu( foto) se alătură manifestului „România vrea autostrăzi” și spune răspicat #şîeu.

Într-un interviu acordat RFI, președintele Federației Operatorilor Români de Transport (FORT), Augustin Hagiu, dezvăluie că susține demersul și, personal, va opri activitatea pentru 15 minute, pe 15 martie, la ora 15.00, așa cum propune protestul. Liderul transportatorilor mai spune că mai mulți membri ai federației au preluat și viralizat mesajul antreprenorului sucevean.

Daniela Bădăluță, antreprenor sucevean, proprietar al firmei Recrex cu sediul în Suceava, ce își desfășoară activitatea atât la nivel national cât și internațional, s-a alăturat protestului.





„Începând de luni am devenit parte a proiectului, fără să îl cunosc pe inițiator. Am preluat acest clip prin colegii noștri de la Asociația Transportatorilor de Mărfuri din Bucovina, care îl cunosc personal pe Ștefan Mandachi. Acest clip rulează deja pe pagina noastră de Facebook, îl vom rula în rețeaua noastră internă și va fi și pe pagina de internet a FORT”, a precizat Augustin Hagiu, care mai spune că „acest proiect al omului de afaceri sucevean arată că în această țară există încă multă resursă umană de calitate”. În fine, liderul transportatorilor mai declară, în interviul acordat RFI, că personal, pe 15 martie, la ora 15.00, va opri activitatea pentru 15 minute, în semn de susținere față de acest protest.

Și proprietarul grupului de firme Electra din Iași, Marian Berdan se alătură protestului. E prima companie din Iași.

Asociațiile „Împreună pentru A8” și „Moldova vrea autostradă” susțin la rândul lor protestul. „Asociația Moldova vrea Autostradă apreciază si susține demersul inițiat de omul de afaceri Ștefan Mandachi și le oferă celor care doresc să răspundă chemării sale posibilitatea de a se alătura membrilor Moldova vrea Autostradă și altor persoane care cred în nevoia acută a regiunii de infrastructura rutieră modernă, pe 15 martie, ora 15, pentru 15 minute, la capătul pietonalului dinspre Palat” , este apelul lansat de „Moldova vrea autostradă”.

Firmele mici sau mari încep să își arate suținerea. Magicienii de la Magic 5, Stine Guru și Kulttur au anunțat că vor opri activitatea pentru 15 minute pe 15 martie. Patronul de la Casa Corso și Tapas Bar II a anunțat că va suspenda pe 15 martie activitatea timp de 15 minute.

Fotbalistul Dorin Goian: „Pe 15 la ora 15 ne vom opri”

Și mesajele de susținere curg de la o oră la alta. Fotbalistul Dorin Goian a precizat că a răspuns pozitiv provocării primite de la Andrei Mandachi „așa ca pe 15 martie, ora 15 (vom fi in drum spre Buzău pentru jocul din deplasare contra Metalului), atât eu cât și întreg colectivul CSM Bucovina Rădăuți ne vom opri din drum și pentru 15 minute autocarul echipei va staționa cu avariile în funcțiune. Lansez mai departe această provocare către 3 foști coechipieri ai echipei Steaua București și actuali prieteni: George Ogăraru, Andrei Cristea și Florin Lovin”, a scris Dorin Goian.

Și primarul municipiului Iași se alătură protestului omului de afaceri sucevean. Mihai Chirica a precizat că nu poate opri activitatea instituțiilor, dar va purta o banderolă alba și va protesta în fața Palatului Roznovanu pe 15 martie, ora 15.